Na temelju članka 13. Zakona o udrugama (Narodne novine broj: 74/14), članka 14. stavak 3. Zakona o sportu (NN broj: 71/06, 150/08, 124/10, 124/11, 86/12 i 94/13) izvanredna skupština Teniskog kluba Valpovo, održana dana 26. rujna 2015. godine, donijela je

**S T A T U T**

**TENISKOG KLUBA VALPOVO**

**I. OSNOVNE ODREDBE**

Članak 1.

Ovim statutom reguliraju se odredbe o nazivu, sjedištu, zastupanju, izgledu pečata udruge, o ciljevima i područjima djelovanja sukladno ciljevima, djelatnostima kojima se ostvaruju ciljevi, te gospodarskim djelatnostima sukladno zakonu, o načinu osiguranja javnosti djelovanja udruge, o uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, tijelima kluba, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata, izboru i opozivu likvidatora kluba, međusobnim pravima i obvezama udruge, prestanku postojanja udruge; o imovini, načinu stjecanja i raspolaganju imovinom, o postupku s imovinom u slučaju prestanka postojanja udruge, te o načinu rješavanja sporova i sukoba interesa unutar udruge te drugim pitanjima od značaja za udrugu.

Članak 2.

Naziv Udruge je: **TENISKI KLUB “VALPOVO”**

Skraćeni naziv Udruge je: **TK “VALPOVO".**

Sjedište Udruge je u Valpovu, Ive Lole Ribara 5.

Odluku o promjeni adrese sjedišta donosi Upravni odbor udruge.

Klub djeluje na području Grada Valpova, ali može imati podružnice na čitavom području Republike Hrvatske.

Članak 3.

 Teniski klub "Valpovo" je neprofitna pravna osoba, koja pravnu osobnost stječe danom upisa u Registar udruga Republike Hrvatske.

**Članak 4.**

 Udrugu zastupaju Predsjednik i Tajnik udruge. Skupština može ovlastiti i druge osobe za zastupanje Udruge.

Članak 5.

 Udruga ima pečat.

Pečat Udruge je okruglog oblika, promjera 30 mm. Unutar pečata je slika teniskog igrališta. Uz rub pečata upisano je TENISKI KLUB “VALPOVO”, VALPOVO.

**Il. CILJEVI, PODRUČJA DJELOVANJA SUKLADNO CILJEVIMA, DJELATNOST UDRUGE**

**Članak 6.**

 Udruga je osnovana u cilju promicanja, razvitka i unapređivanja teniskog športa u Gradu Valpovu i šire.

 Udruga sukladno ciljevima Udruge djeluje na području sporta i gospodarstva.

Članak 7.

 Djelatnosti kojima se ostvaruju ciljevi Udruge su:

* poticanje i promicanje športa u skladu s Nacionalnim programom športa,
* planiranje rada i razvitka teniskog športa,
* organiziranje i provođenje sustavnih treninga i sportske pripreme članova za natjecanja,
* organiziranje i provođenje službenih i prijateljskih natjecanja i turnira, te sudjelovanje na istima,
* organiziranje teniskih i sportskih kampova,
* skrb o pravima svih članova, a posebno skrb o natjecateljima i kategoriziranim sportašima,
* sportska poduka i sportska rekreacija,
* upravljanje i skrb o sportskim objektima i sportskoj opremi kojih je klub vlasnik ili korisnik,
* sudjelovanje u ostvarivanju programa HOO, HTS-a, športskih saveza i športskih zajednica,
* poduzimanje mjera i stvaranje uvjeta za unapređenja stručnog rada,
* skrb o zdravlju i zdrastvenoj zaštiti članova kluba, a posebno djece i osoba s invaliditetom,
* unapređenje odnosa sa teniskim klubovima iz Hrvatske i inozemstva,
* poticanje međusobnog razumijevanja i usvajanje etičkih vrijednosti kroz bavljenje športom.

 Gospodarske djelatnosti koje Udruga obavlja, a sukladno posebnim propisima kojima se uređuju uvjeti za obavljanje te vrste djelatnosti, su:

* upravljanje sportskim objektima
* ugostiteljstvo - usluživanje hrane i pića za potrebe svojih članova u svojim poslovnim prostorijama i prostorima

 Klub navedene djelatnosti ne može obavljati radi stjecanja dobiti.

 Ako u obavljanju navedenih djelatnosti klub ostvari višak prihoda nad rashodima on se mora upotrijebiti isključivo za ostvarivanje ciljeva utvrđenih statutom kluba.

**III. NAČIN OSIGURANJA JAVNOSTI DJELOVANJA UDRUGE**

**Članak 8.**

Djelovanje udruge je javno. Javnost djelovanja Udruge osigurava se na pravodobnim i istinitim obavještavanjem članova Udruge o svim odlukama i drugim važnim pitanjima iz djelovanja Udruge. Svi članovi Udruge imaju pravo sudjelovati u njezinom radu sukladno odredbama statute i zakona, te imaju pravo uvida u rad tijela i odluke koje se donose.

.

IV. ČLANSTVO U UDRUZI

**Članak 9.**

 Svaka fizička i pravna osoba koja to želi i koja prihvaća ciljeve radi kojih je Udruga osnovana i odredbe ovog statuta, može postati članom Udruge, sukladno zakonu i statutu. Pravna osoba ostvaruje članstvo u udruzi putem ovlaštenog predstavnika. Članom kluba postaje se uplatom članarine i upisom u Knjigu članova kluba.

 Članstvo u Teniskom klubu Valpovo čine sljedeće kategorije članova:

* članovi kluba - tenis škola,
* članovi kluba - natjecatelji,
* članovi kluba - upravljačko organizacijski kadrovi kluba (djelatnici),
* članovi kluba - stručne osobe - treneri u klubu,
* članovi kluba - rekreativci,
* počasni (VIP) članovi kluba.

**Članak 10.**

Udruga vodi popis svojih članova. Za vođenje popisa članova zadužen je tajnik. Popis članova vodi se elektronički i obvezno sadrži podatke o osobnom imenu (nazivu) člana, OIB-u, datumu rođenja, datumu pristupanja udruzi, kategoriji članstva, i datumu prestanka članstva u udruzi.

Popis članova uvijek je dostupan na uvid svim članovima i nadležnim tijelima na njihov zahtjev.

**Članak 11.**

Prava članova kluba su:

* da se bave tenisom i da se usavršavaju u teniskom športu,
* da u svom bavljenu tenisom koriste objekte i drugu imovinu kluba,
* da sudjeluju u natjecanjima u klubu i za klub,
* da biraju i da budu birani u tijela kluba,
* da budu informirani o aktivnostima udruge
* da koriste ostala prava i povlastice koje klub za njih propiše.

Dužnosti članova kluba su:

* da rade na ostvarivanju ciljeva i zadataka kluba,
* da redovito plaćaju školarinu i članarinu,
* da sudjeluju u radnim akcijama koje organizira klub,
* da poštuju statut, pravilnike, druge akte i odluke kluba,
* da čuvaju ugled i imovinu kluba,
* da sudjeluju u natjecanjima i susretima za koje ih klub odredi,
* čuvanje i podizanja ugleda udruge

**Članak 12.**

Članstvo u Udruzi prestaje:

* dragovoljnim istupom,
* isključenjem po konačnoj i pravomoćnoj odluci nadležnog tijela kluba,
* isključenjem radi neplaćanja članarine
* prestankom rada kluba.

Član se briše iz Popisa članova bez posebne odluke ukoliko do kraja godine ne plati članarinu za tekuću godinu.

Članovi kluba - natjecatelji mogu napustiti klub - prestati biti članovi kluba, uz suglasnost Upravnog odbora kluba - ispisnicu izdanu na temelju Pravilnika o registraciji HTS-a.

Odluku o isključenju člana iz Udruge, sa obrazloženjem, donosi predsjednik udruge.

Isključeni član ima pravo u roku od 15 dana, računajući od dana dostave odluke, podnijeti žalbu Upravnom odboru uduruge.

Upravni odbor je dužan riješiti žalbu u roku od 30 dana, računajući od dana dostave žalbe. Odluka Upravnog odbora Udruge o isključenju je konačna.

**Članak 13.**

 Udruga se može udružiti u saveze udruga, zajednice, mreže i međunarodne udruge.

 Odluku o udruživanju donosi Skupština.

**V. RJEŠAVANJE SPOROVA I SUKOBA INTERESA**

**Članak 14.**

Spor/sukob interesa u udruzi postoji kada član smatra da su mu povrijeđena prava određena statutom, kada se radi o sporu/sukobu interesa između članova udruge a koji utječe na rad udruge, kada član udruge smatra da je udruga povrijedila statut, odnosno spor/sukob interesa oko pitanja o kojima se podnosi zahtjev za upis promjena u Registar udruga.

Za rješavanje sporova i sukoba interesa nadležna je Skupština udruge.

**VI. TIJELA UDRUGE**

**Članak 15.**

Tijela Udruge su:

 - Skupština kluba,

 - Predsjednik kluba,

 - Upravni odbor kluba,

 - Tajnik kluba

**SKUPŠTINA**

**Članak 16.**

 Skupština kluba je najviše tijelo Udruge. Skupštinu sačinjavaju svi punoljetni članovi Udruge, a pravnu osobu članicu Udruge u skupštini predstavlja osoba ovlaštena za zastupanje iste.

**Članak 17.**

Skupština može biti redovna, izborna i izvanredna. Redovna skupština zasjeda najmanje jednom u godini, dok se izborna sjednica Skupštine održava svake četvrte godine. Izvanredne sjednice Skupštine sazivaju se prema potrebi.

 Sjednice Skupštine saziva Predsjednik Udruge na vlastitu inicijativu odnosno na inicijativu Upravnog odbora kluba.

 U odluci o sazivanju Skupštine utvrđuje se karakter sjednice, dnevni red, datum, vrijeme i mjesto održavanja Skupštine.

Predsjednik je dužan sazvati sjednicu Skupštine kada to zatraži najmanje 1/3 članova Udruge. U svom zahtjevu za sazivanje Skupštine predlagatelji su obavezni predložiti dnevni red sjednice.

 Predsjednik saziva sjednicu prema predloženom dnevnom redu predlagatelja a ako je ne sazove u roku od 15 dana od dana dostave zahtjeva iz stavka 5. ovog članka, sazvat će je predlagatelj (odluka treba sadržavati prijedlog dnevnog reda, te mjesto i dan održavanja sjednice).

 U slučaju isteka tijela ovlaštenih za sazivanje sjednice skupštine, istu mogu sazvati tijela ovlaštena za sazivanje iz prethodnog mandata ili najmanje tri punopravna člana kluba koji su upisani u Knjigu članova kluba.

Članak 18.

 Sjednicom Skupštine predsjedava Predsjednik Udruge. U njegovoj odsutnosti Skupštinom će predsjedavati osoba koju odredi predsjednik kluba.

 O radu sjednice vodi se zapisnik, koji se trajno čuva u arhivi Udruge. Zapisnik potpisuju zapisničar i dva ovjerovitelja zapisnika.

Članak 19.

 Skupština Udruge donosi pravovaljane odluke natpolovičnom većinom na sjednici prisutnih članova udruge.

Način glasovanja na sjednici Skupštine određuje Skupština.

 **Članak 20.**

Skupština udruge:

* usvaja Statut udruge, njegove izmjene i dopune,
* bira i razrješava Predsjednika kluba
* bira i razrješava članove Upravnog odbora kluba,
* bira i razrješava Tajnika
* bira i razrješava likvidatora kluba,
* odlučuje o udruživanju u saveze, zajednice, mreže i druge oblike povezivanja udruga
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
* usvaja godišnje financijsko izvješće
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge
* donosi odluke o statusnim promjenama
* utvrđuje politiku razvoja udruge,
* odlučuje u sporovima/sukobima interesa
* odlučuje o dodjeli titule počasni predsjednik kluba i počasni član kluba,

**PREDSJEDNIK KLUBA**

**Članak 21.**

 Izvršne funkcije i druge poslove određene ovim Statutom obavlja Predsjednik Udruge.

 Predsjednika Udruge bira Skupština Udruge na mandat od četiri godine.

 Predsjednik:

* zastupa udrugu,
* odgovara za zakonitost rada udruge
* vodi poslove udruge sukladno odlukama skupštine
* odgovoran je za podnošenje skupštini prijedloga godišnjeg financijskog izvješča
* dostavlja zapisnik sa redovne sjednice nadležnom uredu koji vodi registar udruga
* sklapa ugovore i poduzima druge pravne radnje u ime i za račun udruge
* saziva Skupštinu udruge
* rukovodi radom Skupštine Udruge
* rukovodi radom Upravnog odbora kluba,
* donosi odluke o isključenju člana iz udruge.

**Članak 22.**

Za svoj rad Predsjednik je odgovoran Skupštini Udruge. Predsjednik podnosi Skupštini Udruge godišnje izvješće o svom radu.

**UPRAVNI ODBOR KLUBA**

Članak 23.

 Upravni odbor kluba izvršni je i upravni organ kluba koji između sjednica Skupštine vodi i koordinira sve športske i poslovne aktivnosti u klubu.

 Upravni odbor kluba čini 5 članova. Predsjednik kluba, ujedno je i predsjednik Upravnog odbora po funkciji.

Članak 24.

Upravni odbor kluba:

* imenuje stručne osobe – trenere u klubu,
* imenuje Stegovnu komisiju kluba,
* određuje naknadu za rad klupskih djelatnika i trenera u klubu,
* daje inicijativu za sazivanje Skupštine kluba,
* utvrđuje prijedlog Statuta kluba,
* donosi opće akte kluba,
* utvrđuje prijedloge programa djelatnosti i planove rada,
* brine o izvršenju usvojenog Programa rada i provedbi odluka Skupštine kluba,
* upravlja pokretnom imovinom kluba,
* podnosi izvješća o radu Skupštini kluba,
* imenuje komisije i druga tijela prema potrebi, te im određuje namjenu i zadatke,
* donosi akt kojim odlučuje o naknadama, školarini, nagradama, stipendijama, potporama, visini članarine i školarine, rasporedu igranja te povlaštenom korištenju objekata i opreme,
* odlučuje o zasnivanju radnog odnosa sa djelatnicima i stručnim osobljem kluba,
* rješava u drugom stupnju po žalbama na odluke komisija i drugih tijela kluba,
* predlaže skupštini donošenje odluke o počasnom predsjedniku kluba,
* te odlučuje i o drugim pitanjima za koja statutom nije utvrđena nadležnost drugih tijela

 Članak 25.

 Za svoj rad Upravni odbor kluba odgovoran je Skupštini kluba. Mandat članova Upravnog odbora kluba traje četiri godine.

**TAJNIK KLUBA**

Članak 26.

Tajnika Udruge bira i imenuje Skupština na mandat od četiri godine.

Tajnik kluba:

* zastupa udrugu,
* ima sve zakonske ovlasti osobe ovlaštene za zastupanje
* vodi administraciju,
* priprema i brine o sjednicama Skupštine i Upravnog odbora kluba te provodi zaključke i odluke klupskih tijela,
* vodi evidenciju članova kluba i ažurira Knjigu članova kluba,
* pomaže u radu Predsjedniku kluba, djelatnicima kluba i predstavlja sponu između stručnog osoblja kluba, rekreativaca, klupskih djelatnika i izabranih tijela kluba.

Članak 27.

 Za rad u pojedinim područjima djelovanja udruge Skupština, Predsjednik ili Upravni odbor mogu osnovati stalne i povremene komisije ili druga radna tijela Udruge.

 Odlukom o osnivanju komisije ili radnih tijela utvrđuje se njihov sastav, zadaća, vrijeme za koje se osnivaju i odgovornost za obavljanje poslova.

Članak 28.

 Klub ima Stegovnu komisiju od tri člana koja se saziva prema potrebi.

 Stegovna komisija odlučuje o stegovnoj odgovornosti članova Udruge zbog počinjenih povreda prava i obveza utvrđenih člankom 11. ovog Statuta.

 Protiv članova kluba može se voditi stegovni postupak zbog nepridržavanja odredbi Statuta i drugih akata Udruge kao i kad svojim djelovanjem štete ugledu ili interesima Udruge, te im se mogu izricati slijedeće stegovne mjere:

 - opomena

 - isključenje iz kluba uz odgodni uvjet od godinu dana

 - isključenje iz kluba

 Stegovna komisija kluba u prvom stupnju po provedenom stegovnom postupku odlučuje većinom glasova svojih članova.

 Konačnu i pravomoćnu odluku u stegovnom postupku po žalbi donosi Upravni odbor kluba.

VII. IMOVINA, NAČIN STJECANJA I RASPOLAGANJE IMOVINOM

Članak 29.

Imovinu Udruge čine:

* novčana sredstva koja je udruga stekla uplatom članarina, školarina, dobrovoljnim prilozima i darovima, novčana sredstva koja udruga stekne obavljanjem djelatnosti kojima se ostvaruju ciljevi, obavljanjem gospodarskih djelatnosti, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora, kao i druga novčana sredstva stečena u skladu sa zakonom
* njezine nepokretne i pokretne stvari
* druga imovinska prava

Udruga može raspolagati svojom imovinom samo za ostvarivanje ciljeva i obavljanje djelatnosti određenih statutom udruge, u skladu sa zakonom.

Ako u obavljanju gospodarske djelatnosti udruga ostvari višak prihoda nad rashodima, on se mora sukladno statute udruge koristiti isključivo za ostvarenje ciljeva utvrđenih statutom.

Članak 30.

Prijedlog godišnjeg financijskog izvješća osoba ovlaštena za zastupanje Predsjednik, podnosi Skupštini na razmatranje i usvajanje.

**VII. IZBOR I OPOZIV LIKVIDATORA UDRUGE**

Članak 31.

 Likvidatora kluba bira i opoziva Skupština kluba u skladu s odredbom Statuta kluba.

 Likvidator zastupa udrugu u postupku likvidacije se te ostvarenjem likvidacijskog postupka upisuje u registar udruga kao osoba ovlaštena za zastupanje udruge do okončanja postupka likvidacije i brisanja udruge iz registra udruga.

 Likvidator je dužan ispunjavati sve zakonske obveze i poštivati rokove koji su propisani zakonom u slučaju prestanka djelovanja udruge.

**VIII. PRESTANAK POSTOJANJA UDRUGE I POSTUPAK S IMOVINOM**

**Članak 32.**

Udruga prestaje postojati odlukom Skupštine ili u drugim slučajevima predviđenim zakonom.

U slučaju prestanka postojanja temeljem odluke Skupštine, ista donosi odluku o prestanku postojanja Udruge dvotrećinskom (2/3) većinom glasova od ukupnog broja članova Skupštine Udruge.

U slučaju prestanka postojanja udruge, imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke skupštine sukladno statutu.

Udruga nema pravo imovinu dijeliti svojim osnivačima, članovima udruge, osobama ovlaštenim za zastupanje ili s njima povezanim osobama.

IX. PRIJELAZNE I ZAVRŠNE ODREDBE

**Članak 33.**

 Statut Udruge, te njegove izmjene i dopune donosi Skupština većinom glasova prisutnih članova Skupštine Udruge nakon provedene rasprave.

 **Članak 34.**

 Tumačenje odredaba ovog Statuta daje Skupština udruge.

U Valpovu, 26. rujna 2015. godine.

 **TENISKI KLUB VALPOVO**

 Predsjednik: dr.sc. Josip Cvenić